Príloha č. 2 k dokumentu *Preukazovanie plnenia hodnôt merateľných ukazovateľov špecifického cieľa 4.1.1 OP*

*KŽP Zvýšenie podielu obnoviteľných zdrojov energie na hrubej konečnej energetickej spotrebe SR*

# Náležitosti stanoviska energetického audítora

## 1. Všeobecné ustanovenia

Cieľom tejto prílohy je určenie obsahových náležitostí a postupov pre vypracovanie stanoviska energetického audítora, ktoré prijímateľ predkladá pre účely stanovenia hodnôt relevantných merateľných ukazovateľov, predovšetkým P0080 a P0084 v zmysle dokumentu, ktorého súčasťou je táto príloha.

Stanovisko musí byť vypracované odborne spôsobilou osobou, ktorá spĺňa požiadavky podľa § 12 ods. 1 alebo § 13 ods. 3 *zákona č. 321/2014 Z. z. o energetickej efektívnosti a o zmene a doplnení niektorých zákonov v znení neskorších predpisov* (ďalej len „zákon o energetickej efektívnosti“).[[1]](#footnote-1)

Energetický audítor pri vypracovaní stanoviska postupuje primerane podľa všeobecne záväzných právnych predpisov a technických predpisov.[[2]](#footnote-2) Stanovisko energetického audítora musí spĺňať všetky obsahové náležitosti ustanovené v tejto prílohe.

Stanovisko zároveň musí obsahovať formálne náležitosti minimálne v nasledovnom rozsahu:

a) základné identifikačné údaje:

1. projektu ku ktorému sa stanovisko vzťahuje, minimálne v rozsahu: názov, kód projektu,
2. prijímateľa projektu, minimálne v rozsahu: názov, právna forma, adresa, údaje o štatutárnom orgáne, IČO (ak bolo pridelené), kontaktné údaje (telefón, elektronická adresa),
3. energetického audítora, minimálne v rozsahu, meno, priezvisko, dátum vyhotovenia a podpis,
4. popis existujúceho stavu po realizácii projektu vrátane zdôvodnenia využiteľnosti inštalovaného zariadenia OZE (opis faktorov ovplyvňujúcich plnenie MU),
5. výpočet hodnôt MU (v súlade s dokumentom Preukazovanie plnenia hodnôt merateľných ukazovateľov špecifického cieľa 4.1.1 OP KŽP),
6. popis podkladov poskytnutých prijímateľom projektu.

## 2. Postup stanovenia MU

Energetický audítor stanovuje hodnoty MU, resp. hodnoty vstupujúce do výpočtu MU v zmysle dokumentu, ktorého súčasťou je táto príloha. **Uvedie spôsob stanovenia hodnoty, vzorec a výpočet, ktorého súčasťou sú aj hodnoty jednotlivých parametrov vzorca**. Ak hodnota parametra vzorca vyžaduje výpočet, uvedie podrobný postup výpočtu ako aj hodnoty a podklady z ktorých vychádzal.

Energetický audítor v stanovisku podrobne zdôvodní postup stanovenia relevantnej hodnoty tak, **aby bolo možné auditné posúdenie postupov výpočtu** (teda pri každej hodnote parametra ustanovenej energetickým audítorom musí byť jednoznačne preukázaný spôsob jej stanovenia, postup výpočtu a podklad).

Ak bude výpočet obsahovať hodnotu parametra výpočtu, pre ktorú nie je zrejmý jej pôvod (teda parameter obsahuje iba výsledok s absenciou postupu získania hodnoty na základe ktorej by bol postup overiteľný), je poskytovateľ pomoci oprávnený takéto stanovisko neakceptovať.

1. Ak je stanovisko vypracované v inom ako slovenskom jazyku, prijímateľ okrem tohto stanoviska predkladá aj preklad do slovenského jazyka. Preklad do slovenského jazyka sa nevyžaduje v prípade, že stanovisko je originálne vyhotovené v českom jazyku. Ak stanovisko predkladá osoba podľa § 13 ods. 3 zákona o energetickej efektívnosti, prílohou stanoviska je aj kópia oprávnenia na výkon činností energetického audítora podľa právnych predpisov iného členského štátu Európskej únie alebo štátu, ktorý je zmluvnou stranou Dohody o Európskom hospodárskom priestore. [↑](#footnote-ref-1)
2. Napr. Vyhláška Ministerstva hospodárstva SR č. 179/2015 Z. z. o energetickom audite. [↑](#footnote-ref-2)